CELEX: 
Language: sl
Date: 2018-01-29 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe Komisije (EU) 2016/127 v zvezi z zahtevami glede beljakovin za nadaljevalne formule

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 11(2) Uredbe (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo
                  1
                Evropsko komisijo pooblašča za sprejemanje delegiranih aktov, da se med drugim posodobi Delegirana uredba Komisije (EU) 2016/127 dne 25. septembra 2015 o dopolnitvi Uredbe (EU) št. 609/2013 Evropskega parlamenta in Sveta glede posebnih zahtev za sestavo in informacije pri začetnih formulah za dojenčke in nadaljevalnih formulah ter glede zahtev za informacije o hranjenju dojenčkov in majhnih otrok
                  2
               .
            
            
               Cilj te delegirane uredbe je spremeniti Delegirano uredbo Komisije (EU) 2016/127 z zmanjšanjem najmanjše vsebnosti beljakovin, ki se zahteva v navedeni uredbi za nadaljevalne formule na osnovi beljakovin kravjega ali kozjega mleka, na 1,6 g/100 kcal (0,38 g/100 kJ).
            
            
               2.POSVETOVANJA PRED SPREJETJEM AKTA
            
            
               Komisija se je o tem posvetovala z Evropsko agencijo za varnost hrane (v nadaljnjem besedilu: agencija EFSA). Znanstvena podlaga za zahteve iz te delegirane uredbe je znanstveno mnenje agencije EFSA o varnosti in primernosti uporabe nadaljevalnih formul za dojenčke z vsebnostjo beljakovin najmanj 1,6 g/100 kcal
                  3
               .
            
            
               S strokovnjaki iz držav članic so potekala pisna posvetovanja v okviru skupine strokovnjakov za živila, namenjena dojenčkom in majhnim otrokom, živila za posebne zdravstvene namene in popolne prehranske nadomestke za nadzor nad telesno težo
                  4
               . Pisno posvetovanje skupine strokovnjakov je potekalo med 30. junijem 2017 in 6. septembrom 2017.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga te delegirane uredbe je člen 11(2) Uredbe (EU) št. 609/2013. V skladu z navedeno odločbo je Komisija pooblaščena za sprejemanje delegiranih aktov, da se posodobi Delegirana uredba (EU) 2016/127, ob upoštevanju ustreznega tehničnega in znanstvenega napredka.
            
            
               Predlagane spremembe Delegirane uredbe (EU) 2016/127 se nanašajo na najmanjšo vsebnost beljakovin, ki se zahteva v navedeni uredbi za nadaljevalne formule na osnovi beljakovin kravjega ali kozjega mleka in se zmanjša na podlagi nasveta agencije EFSA.
            
            
               DELEGIRANA UREDBA KOMISIJE (EU) …/…
            
            
               z dne 29.1.2018
            
            
               o spremembi Delegirane uredbe Komisije (EU) 2016/127 v zvezi z zahtevami glede beljakovin za nadaljevalne formule
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009
                  5
                ter zlasti člena 11(2) Uredbe, 
            
            
               ob upoštevanju naslednjega:
            
            
               (1)Delegirana uredba Komisije (EU) 2016/127
                  6
                med drugim določa pravila glede sestave in označevanja začetnih formul za dojenčke in nadaljevalnih formul.
            
         
         
            
               (2)Delegirana uredba (EU) 2016/127 izrecno določa, da nadaljevalne formule, izdelane iz beljakovin kravjega ali kozjega mleka, vsebujejo najmanj 1,8 g beljakovin/100 kcal (0,43 g/100 kJ).
            
            
               (3)Komisija je prejela zahtevek nosilca živilske dejavnosti za dajanje na trg nadaljevalne formule na osnovi nespremenjenih beljakovin iz kravjega mleka z vsebnostjo beljakovin najmanj 1,61 g/100 kcal, kar je nižje od dovoljenih ravni iz Direktive 2006/141/ES in Delegirane uredbe (EU) 2016/127. 
            
            
               (4)Evropska agencija za varnost hrane je na zahtevo Komisije 5. aprila 2017 izdala znanstveno mnenje o varnosti in primernosti uporabe nadaljevalnih formul za dojenčke z vsebnostjo beljakovin najmanj 1,6 g/100 kcal
                  7
               . Evropska agencija za varnost hrane je ugotovila, da je uporaba nadaljevalne formule na osnovi nespremenjenih beljakovin iz kravjega ali kozjega mleka z vsebnostjo beljakovin 1,6 g/100 kcal (0,38 g/100 kJ), ki tudi drugače izpolnjuje zahteve iz zadevnih predpisov Unije, varna in primerna za zdrave dojenčke, ki živijo v Evropi in uživajo dovolj kakovostna dopolnilna živila. Na podlagi navedenega mnenja in za spodbujanje razvoja inovativnih proizvodov bi bilo treba najmanjšo vsebnost beljakovin, ki se zahteva v Delegirani uredbi (EU) 2016/127 za nadaljevalne formule na osnovi beljakovin kravjega ali kozjega mleka, zmanjšati na 1,6 g/100 kcal. 
            
            
               (5)Prilogo II k Delegirani uredbi (EU) 2016/127 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Priloga II k Delegirani uredbi Komisije (EU) 2016/127 se spremeni v skladu s Prilogo k tej uredbi.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 29.1.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
         
         
            
                  
                     (1)
                  
                        UL L 181, 29.6.2013, str. 35.
               
               
                  
                     (2)
                  
                        UL L 25, 2.2.2016, str. 1.
               
               
                  
                     (3)
                  
                        Odbor EFSA NDA (Svet EFSA za dietetične izdelke, prehrano in alergije), 2017, Znanstveno mnenje o varnosti in primernosti uporabe nadaljevalnih formul za dojenčke z vsebnostjo beljakovin najmanj 1,6 g/100 kcal. EFSA Journal 2017, 15(5):4781.
               
               
                  
                     (4)
                  
                        Referenca E02893 v registru strokovnih skupin Komisije in drugih podobnih subjektov.
               
               
                  
                     (5)
                  
                        UL L 181, 29.6.2013, str. 35.
               
               
                  
                     (6)
                  
                        Delegirana uredba Komisije (EU) 2016/127 z dne 25. septembra 2015 o dopolnitvi Uredbe (EU) št. 609/2013 Evropskega parlamenta in Sveta glede posebnih zahtev za sestavo in informacije pri začetnih formulah za dojenčke in nadaljevalnih formulah ter glede zahtev za informacije o hranjenju dojenčkov in majhnih otrok, UL L 25, 2.2.2016, str. 1.
               
               
                  
                     (7)
                  
                        EFSA Journal 2017, 15(5):4781.
               
            
      
    ---documentbreak--- 
      
         
         
            
               PRILOGA
            
            
               Tabela pod točko 2.1 (Nadaljevalne formule, izdelane iz beljakovin kravjega ali kozjega mleka) v Prilogi II k Delegirani uredbi (EU) 2016/127 se nadomesti z naslednjim:
            
            
                     
                        Najmanj
                     
                  
                  
                     
                        Največ
                     
                  
               
                     
                        0,38 g/100 kJ
                     
                     
                        (1,6 g/100 kcal)
                     
                  
                  
                     
                        0,6 g/100 kJ
                     
                     
                        (2,5 g/100 kcal)